OBČINA KANAL OB SOČI

Občinski svet

Številka: 9000-0005/2018

Datum: 14. 6. 2018

**ZAPISNIK**

**26. redne seje Občinskega sveta Občine Kanal ob Soči, ki je bila v četrtek, 14. junija 2018, s pričetkom ob 16. uri,v sejni sobi občine, Trg svobode 23, Kanal**

**Prisotni člani občinskega sveta:**

Bruno Colavini, France Pirih, Radivoj Černe, Bruno Koncut, Simeon Kodelja, Jože Valentinčič (Lig), Miha Čargo, Vladimir Kolmančič, Mira Bandelj, Risto Djurić, Tina Gerbec, Klelija Dolenc, Jože Valentinčič (Deskle), Marko Bucik, Andraž Gregorčič (pri dnevnem redu), Hasib Brdar in Andreja Melink

**Opravičeno odsotni člani občinskega sveta: /**

**Ostali prisotni:**

Andrej Maffi, župan, Nives Prijatelj, direktorica občinske uprave, Janko Humar, v.d. direktorja Zavoda za turizem Dolina Soče (k 1. točki dnevnega reda) in Dario Rolih, vodja PE zbiranje in odvoza odpadkov (k 2. in 3. točki dnevnega reda)

**Novinarji:** /

**Sejo je sklical in zanjo predlagal dnevni red župan Andrej Maffi, vodil pa podžupan Marko Bucik.**

Prisotnih je bilo 16 svetnikov občinskega sveta. Predsedujoči je ugotovil, da je občinski svet sklepčen.

**Potrditev zapisnika 25. redne seje občinskega sveta.**

Predsedujoči je odprl razpravo, v kateri je razpravljala Klelija Dolenc.

**Klelija Dolenc** je imela pripombo in sicer na strani 6 je namesto bodo napisano dobo. Gre zgolj za tiskarsko napako. Pripombo se bo upoštevalo.

Za zapisnik 25. redne seje je glasovalo 16 svetnikov. S 14 glasovi ZA so sprejeli naslednji

**SKLEP**

Potrdi se zapisnik 25. redne seje Občinskega sveta Občine Kanal ob Soči s pripombo.

**Župan je za sejo predlagal naslednji dnevni red:**

1. Informacija o delovanju Zavoda za turizem Dolina Soče in možnost sodelovanja občine Kanal ob Soči z Zavodom (vključitev občine v skupno strategijo razvoja turizma in možnosti priključitve Zavodu za turizem Dolina Soče).

Poročevalec župan (predstavitev na seji)

1. Razprava in sklepanje o Letnem poročilu 2017 o izvajanju javne službe zbiranja in odvoza odpadkov za Občino Kanal ob Soči.

Poročevalec župan (gradivo v prilogi)

1. Razprava in sklepanje o Elaboratu o oblikovanju cen storitev gospodarske javne službe ravnanja s komunalnimi odpadki za leto 2018 na področju občin: Občina Brda, Občina Kanal ob Soči, Občina Miren-Kostanjevica, Mestna občina Nova Gorica, Občina Šempeter-Vrtojba, Občina Renče-Vogrsko.

Poročevalec župan (gradivo v prilogi)

1. Vprašanja, predlogi, pobude svetnikov in odgovori župana in občinske uprave.
2. Informacija o sprejetju Poslovnika nadzornega odbora Občine Kanal ob Soči.
3. Razprava in sklepanje o Odloku o KS v Občini Kanal ob Soči – II. branje.

Poročevalec župan (gradivo v prilogi)

1. Razprava in sklepanje o Odloku o pokopališki dejavnosti v Občini Kanal ob Soči – II. branje.

Poročevalec župan (gradivo v prilogi)

1. Razprava in sklepanje o Odloku o ustanovitvi Sveta CEROZ ter oblikovanju in določanju cen storitev obveznih občinskih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov – I. branje.

Poročevalec župan (gradivo v prilogi)

1. Razprava in sklepanje o Sklepu o uskladitvi kartice v veljavnem NRP 2018-2021 za investicijo Vodovod Višji Dol-Hoje in investicijo Postaja za pripravo pitne vode Ročinj.

Poročevalec župan (gradivo v prilogi)

1. Kadrovske zadeve:

* imenovanje OVK Občine Kanal ob Soči

Poročevalec KMVVI (gradivo v prilogi)

Predsedujoči je odprl razpravo, v kateri je razpravljala Mira Bandelj.

**Mira Bandelj** je povedala, da jo moti, ker za prvo točko, Informacija o delovanju Zavoda za turizem Dolina Soče in možnost sodelovanja občine Kanal ob Soči z Zavodom (vključitev občine v skupno strategijo razvoja turizma in možnosti priključitve Zavodu za turizem Dolina Soče), ni gradiva. Pri deseti točki – kadrovske zadeve pa piše, da je gradivo v prilogi in ga ni, vsaj ona ga ni dobila.

**Direktorica občinske uprave** je povedala, da pri prvi točki ni previden noben sklep. Gradivo za to točko so svetniki prejeli z gradivom za 14. redno sejo občinskega sveta, vendar svetniki takrat te točke niso obravnavali, ker je bil poročevalec zaseden in se seje ni mogel udeležiti. Pri 10. točki pa gradiva ni, ker je predlog za umik točke z dnevnega reda.

Za predlagani sklep je glasovalo 14 svetnikov. S 14 glasovi ZA so sprejeli naslednji

**SKLEP**

Potrdi se predlagani dnevni red.

K 1. točki dnevnega reda.

**Informacija o delovanju Zavoda za turizem Dolina Soče in možnost sodelovanja občine Kanal ob Soči z Zavodom (vključitev občine v skupno strategijo razvoja turizma in možnosti priključitve Zavodu za turizem Dolina Soče).**

Poročevalec župan Andrej Maffi. Obrazložitve je podal Janko Humar, v.d. direktorja Zavoda za turizem Dolina Soče.

Predsedujoči je odprl razpravo, v kateri so razpravljali Risto Djurić, Mira Bandelj, Tina Gerbec, Miha Čargo, Bruno Koncut, Simeon Kodelja, Klelija Dolenc, Radivoj Černe, Hasib Brdar, Marko Bucik in Mira Bandelj.

Pri tej točki se ni sprejelo sklepa.

K 2. točki dnevnega reda.

**Razprava in sklepanje o Letnem poročilu 2017 o izvajanju javne službe zbiranja in odvoza odpadkov za Občino Kanal ob Soči.**

Poročevalec župan Andrej Maffi. Obrazložitve sta podala Dario Rolih, vodja PE zbiranje in odvoza odpadkov in Tina Gerbec, predsednica Odbora za gospodarstvo, prostorsko planiranje in varstvo okolja.

Predsedujoči je odprl razpravo, v kateri so razpravljali Risto Djurić, Simeon Kodelja, Jože Valentinčič (Lig), Hasib Brdar, Simeon Kodelja, Mira Bandelj in Marko Bucik.

Glasovalo je 17 svetnikov. S 17 glasovi ZA so sprejeli naslednji

**SKLEP**

Občinski svet Občine Kanal ob Soči se je seznanil z letnim poročilom Komunale Nova Gorica d.d. za leto 2017 o izvajanju javne službe zbiranja in odvoza odpadkov v občini Kanal ob Soči.

K 3. točki dnevnega reda.

**Razprava in sklepanje o Elaboratu o oblikovanju cen storitev gospodarske javne službe ravnanja s komunalnimi odpadki za leto 2018 na področju občin: Občina Brda, Občina Kanal ob Soči, Občina Miren-Kostanjevica, Mestna občina Nova Gorica, Občina Šempeter-Vrtojba, Občina Renče-Vogrsko.**

Poročevalec župan Andrej Maffi. Obrazložitve sta podala Dario Rolih, vodja PE zbiranje in odvoza odpadkov in Tina Gerbec, predsednica Odbora za gospodarstvo, prostorsko planiranje in varstvo okolja.

Predsedujoči je odprl razpravo, v kateri so razpravljali Hasib Brdar, Risto Djurić, Marko Bucik, Klelija Dolenc in Mira Bandelj.

Glasovalo je 17 svetnikov. S 15 glasovi ZA in 2 PROTI so sprejeli naslednji

## SKLEP

**o cenah storitev obveznih gospodarskih javnih služb ravnanja s komunalnimi odpadki v Občini Kanal ob Soči**

1.

Občinski svet Občine Kanal ob Soči potrjuje z Elaboratom o oblikovanju cen storitev gospodarskih javnih služb s področja ravnanja s komunalnimi odpadki za leto 2018 predlagane cene, ki jih je predlagal izvajalec javnih služb Komunala Nova Gorica d.d. z dne 18.4.2018.

Cene storitev gospodarskih javnih služb ravnanja s komunalnimi odpadki (brez DDV) znašajo:

1. Zbiranje določenih vrst komunalnih odpadkov:
   * Cena javne infrastrukture za zbiranje mešanih komunalnih odpadkov znaša 0,0227 EUR/kg.
   * Cena storitve za zbiranje mešanih komunalnih odpadkov znaša 0,1477 EUR/kg.
   * Cena javne infrastrukture za zbiranje bioloških komunalnih odpadkov znaša 0,0221 EUR/kg.
   * Cena storitve za zbiranje bioloških komunalnih odpadkov znaša 0,1460 EUR/kg.
2. Obdelava določenih vrst komunalnih odpadkov:
   * Cena javne infrastrukture za obdelavo mešanih komunalnih odpadkov znaša 0,0402 EUR/kg.
   * Cena storitve za obdelavo mešanih komunalnih odpadkov znaša 0,0322 EUR/kg.
3. Odlaganje ostankov predelave ali odstranjevanja komunalnih odpadkov:
   * Cena javne infrastrukture za odlaganje mešanih komunalnih odpadkov znaša 0,0333 EUR/kg.
   * Cena storitve za odlaganje mešanih komunalnih odpadkov znaša 0,0351 EUR/kg.

2.

Ta sklep začne veljati takoj, uporabljati pa se začne s 1. 7. 2018.

K 4. točki dnevnega reda.

**Vprašanja, predlogi, pobude svetnikov in odgovori župana in občinske uprave.**

Predsedujoči je odprl razpravo, v kateri so razpravljali Simeon Kodelja, Jože Valentinčič (Deskle), Hasib Brdar, Andraž Gregorčič, Marko Bucik, Tina Gerbec, Mira Bandelj, Jože Valentinčič (Lig), Miha Čargo, Klelija Dolenc, Bruno Koncut in Risto Djurić.

**Simeon Kodelja** je imel pripombe na delovanje TIC-a in na koledar dogodkov, o čemer se je razpravljalo na zadnji seji. Povedal je, da se na TIC vsak mesec pošilja koledar prireditev, res pa je, da se ne da videti npr. 30. 6. kaj se bo dogajalo 1. 7., zato je predlagal, da bi se naredilo ta koledar za celo leto in bi se ga potem sproti ažuriralo in tako bi bilo potem vidno, kdo niso stalni gostje oziroma nimajo rednih prireditev na določen datum.

**Jože Valentinčič (Deskle)** je imel vprašanje od prebivalcev Anhovega in sicer, kdaj misli občina sanirati potok pri trgovini, v katerem je azbest. Zanimalo ga je, če so si pristojni zaposleni na občini šli ogledat ovinek na Goljevico. Tam se bosta kmalu zrušila zid in cesta.

**Župan** je povedal, da ve, da se na obeh stvareh dela. Marino Velušček pa bo pripravil odgovor, v kateri fazi je kaj. Potrebno bo tudi pogledati, če bo zato v proračunu potrebno rezervirati sredstva, saj bodo predvsem v zvezi s sanacijo potoka, sredstva višja od predvidenih. Glede ovinka na Goljevico ve, da je Marino že govoril s krajani.

**Hasib Brdar** je vprašal župana oziroma ga je pozval, naj na svet županov prenese pobudo, da bi se v regiji nabavilo sistem za varovanje pred točo. Če to deluje v drugih državah, potem se mu zdi smiselno, da bi se to nabavilo.

**Andraž Gregorčič** je vprašal, če je res, da se je z igrišča za beach volley pobralo stebre in reflektorje. Zanimalo ga je, kam so jih dali. Slišal je namreč da se jih je peljalo izven občine.

**Marko Bucik** je povedal, da je bil v Klubu kanalske mladine, ki naj bi to igrišče upravljalo. Ugotovljeno je bilo, da je igrišče v slabem stanju. Drogove za igrišča je postavilo podjetje Elektro Primorska d.d. Sedaj pa se je v dogovoru z njim postavilo novo beach volley igrišče v Novi Gorici, kar zagotovo pomeni promocija tega športa tudi za Kanal.

**Tina Gerbec** je povedala, da je 29. maja prejela vprašanje glede občinske ceste Kambreško – Podklanec, saj je ta nevarna za promet. Zaradi ne vzdrževanja se namreč podirajo most, podporni zidovi, bankine, propusti, na cestišču so nastali tudi podori. Omenjena cesta je bila zgrajena med prvo svetovno vojno, zato nam mora biti mar za stoletno dediščino. Prosila je za odgovor, lahko tudi v pisni obliki. Imela je še eno vprašanje in sicer nekaj sej nazaj je bil na seji prisoten Črtomir Špacapan, direktor RRA Severne Primorske. Na tej seji je predstavil možnosti pridobivanja sredstev za ureditev poslovnih con. Takrat so se ti pogovori označili za "floskule" o EU sredstvih. Zanima jo ali se je od takrat že kaj spremenilo?

**Mira Bandelj** je povedala, da se je spomnila, da se je takrat govorilo tudi o povezavah za Internet. Občani ji še vedno razlagajo, da je naša občina katastrofalno pokrita z IP-jem. Ona nima podatka ali bo občina šla v te zadeve ali se bo kaj premaknilo. Gre namreč tudi za delo od doma, za katerega sta potrebna samo pisalna miza in Internet. Na tem področju je občina še vedno leta 1992.

**Župan** je povedal, da na tem področju teče že leta projekt širokopasovnega omrežja, ki se bo delal po občinah. Povedal je tudi, da so vse občine zainteresirane za to, če bi lahko dobila kakšna sredstva. So pa vmes prišli še ponudniki, ki so pogruntali še dodatne sive lise in imajo interes tam postaviti signal. Ostalo kar je tržno nezanimivo, se bo pokrilo z EU sredstvi. Občina ima vse popisano in ko se bo pokazala možnost se bo na razpis tudi prijavila.

**Jože Valentinčič (Lig)** je povedal, da je že v prejšnjem mandatu opozarjal na most v Miščku. Voda namreč izpira temelje oziroma jih spodjeda in ruši oporni zid. Zdi se mu, da je bil takrat most pregledan s strani strokovnjaka, ki je ugotovil, da most ni v najboljšem stanju in je potreben sanacije. Zanimalo ga je, če je občina seznanjena s tem, da se preko tega mosta v zadnjem mesecu na dan pelje 4-5 krat tovornjak s prikolico polno hlodovine, kar je za dotrajan most veliko breme. Zanima ga, kje bo občina dobila sredstva, če se bo most zrušil. Treba je omejiti tonažo preden se kaj zgodi.

**Mira Bandelj** je povedala, da tudi čez most v Desklah kljub temu, da je napisano na veliko, da je teža tovora omejena, vozijo večkrat in to predvsem lokalni prebivalci s tovornjaki. Tudi cesta v Ložicah je uničena predvsem zaradi težke mehanizacije, sanira pa se jo ves čas iz občinskega proračuna. Zanimalo jo je, zakaj zaposleni v občinski upravi nimajo tablic z imenom in priimkom, da bi občani lahko vedeli, kdo so. Tudi avtomobili občinske uprave niso označeni, da bi se vedelo, da so to občinska vozila. Ti ljudje se namreč pojavijo na vratih in po čem naj pravzaprav občan prepozna, da gre za občinskega uslužbenca.

**Miha Čargo** je imel vprašanje in sicer ga je zanimalo, glede na to, da Občina Brda odpira na svojem območju Vipavsko hranilnico, zakaj tega ne stori tudi občina v Desklah. Zanima ga ali je bila občina v kontaktih z omenjeno hranilnico?

**Marko Bucik** je glede na to, da se približuje turistična sezona dal pobudo, da bi se osvetlilo kanalski most. Prav tako so se na občinskem svetu pogovarjali tudi o tem, da bi se javne luči postavilo tudi do smetišča v Bodrežu. Prav bi bilo, da se to čim prej izvede. Povedal je, da sta si z občinskim uslužbencem v Morskem ogledala prehod do dveh hiš, do katerih je tako ozek prehod, da se z interventnimi vozili ne da priti. Dobili so neko rešitev in sedaj upa, da bo imela občina za to posluh in se bo to uredilo. V ta namen se lahko porabi interventna sredstva.

**Župan** je glede javne razsvetljave proti Bodrežu povedal, da je bilo rečeno, da se bo najprej dobilo predračun, da se tisti del tudi malo razširi. Most se bo osvetlilo. Glede razširitve dostopne poti v Morskem se mu zdi prav, da si je to že ogledal tudi uslužbenec občine. Občina bo morala zagotoviti sredstva, da se to uredi. Lahko se to naredi tudi skozi stroške vzdrževanja.

**Jože Valentinčič (Deskle)** je vprašal, kakšna mivka mora biti na igrišču za beach volley in s kje jo bodo pripeljali?

**Župan** je povedal, da obstajajo za taka igrišča certificirane mivke, ki jih je potrebno vzdrževati, rahljati. Za to so imeli tudi frezo in nekdo je bil za to tudi zadolžen.

**Marko Bucik** je povedal, da je bil svetnikom, glede te mivke, poslana tudi e-pošta, v kateri je bilo navedeno, kdo je za to odgovoren. Povedal je, da se je tudi on močno zavzemal zato, da bi to mivko dobili. Pri nabavi je pomagalo tudi podjetje Salonit Anhovo d.d. Mivka je prišla iz Puconcev in je bila certificirana. Seveda pa jo je bilo potrebno vzdrževati. Povedal je tudi, da je občina nabavila tudi platno, da bi se igrišče pozimi pokrivalo. Iz tega pa ni bilo nič.

**Simeon Kodelja** je glede poti v Morskem povedal, da gasilci do teh dveh hiš ne morejo priti. Gasilci pa sedaj pripravljajo popis, do kje lahko oziroma ne morejo priti z gasilskim tovornjakom.

**Župan** je povedal, da morajo gasilci ta popis, ko bo narejen, dostaviti na občino. To bo potrebno potem obravnavati na občinskem svetu in ko se bo nato sprejemalo proračun, se bo potrebno odločiti, kaj od tega se bo upoštevalo, kaj od tega bo prioriteta.

**Andraž Gregorčič** je povedal, da je razlika v mivki med prvim in drugim igriščem. Freza pa je bila ob KKM-ja, oni so jo sami nabavili in so jo sedaj tudi sami prodali, saj je ni nihče potreboval. Ta sredstva so potem porabili za ureditev plaže v Kanalu.

**Marko Bucik** je povedal, da so frezo kupili gasilci, krajevna skupnost in klub. Preveriti bo potrebno, kako je bila plačana. Povedal je tudi, da KKM še ni plačal podjetju Komunala d.d. računa za čiščenje Kanala po summer party-ju. To je potrebo urediti, sicer se bo sam zavzel, da te prireditve v Kanalu letos ne bo.

**Klelijo Dolenc** je zanimalo, kdo je odgovoren za vzdrževanje tega igrišča. Povedala je, da če je bila v zvezi s tem sklenjena pogodba, mora biti iz nje razvidno, kdo igrišče vzdržuje, kdo oskrbuje, skratka kdo je za igrišče odgovoren. Vprašala je tudi, kdo je odgovoren za uporabo Kontrade, s kom se je treba dogovarjati?

**Andraž Gregorčič** je povedal, da ima igrišče v uporabi športni klub VIEN-pi. Oni naj bi se s tem ukvarjali in tudi skrbeli za igrišče. Oni so povedali tudi, da freze ne potrebujejo, zato jo je KKM prodal.

**Marko Bucik** je glede Kontrade povedal, da je potrebno vsako prireditev prijaviti ter pridobiti soglasje občine in stanovalcev.

**Klelija Dolenc** je povedala, da pri vprašanju glede Kontrade ni mislila samo na prireditve ampak na to, kdo jo sedaj upravlja.

**Direktorica občinske uprave** je povedala, da je to zemljišče javno dobro. Glede parkiranja na trgu Kontrada bo potrebo določiti režim ali se jo zapre ali bodo imeli stanovalci dovoljen vstop samo za dostavo. Društva so prireditve do sedaj vedno delala dogovorno, torej v dogovoru s stanovalci. Kot parcela pa je Kontrada javno dobro in je kot taka dostopna vsem.

**Miha Čargo** je povedal, da se krajevna skupnost Deskle priporoča, da se to mivko pripelje na otroško igrišče v Deskle.

**Tina Gerbec** je povedala, da je s trgom Kontrada res potrebno nekaj urediti, saj so na tlaku že oljni madeži. Zanimalo jo je tudi zakaj, če se je delalo prireditveni prostor niso bili postavljeni potopni količki, kot je to urejeno na Bevkovem trgu v Novi Gorici. Sedaj pa ima občina lep nov trg in kable po celi Kontradi.

**Direktorica občinske uprave** je povedala, da so bila v načrt prenove Kontrade vključena tudi društva, ki jo uporabljajo. Dela so se izvajala v skladu z dogovori. Med samo izvedbo je prišlo tudi do nekih sprememb. Priključki so bili postavljeni na ustrezna mesta.

**Župan** je povedal, da potopni količki ne bi rešili vsega zato ker je mešalna miza za zvok in svetlobo vedno zadaj za publiko. Je pa zelo težko določiti, kje točno bo miza.

**Risto Djurić** je povedal, da je potrebno na "placu" v Kanalu postaviti trajno elektro omarico. On je o tem že govoril z župnikom, ki je dovolil, da bi se pod omarico od župnišča postavilo še eno za potrebe prireditev. O tem je govoril tudi s pristojnim uslužbencem na občini. Povedal je tudi, da turistično društvo ta prostor potrebuje za določene prireditve, saj Kontrada za vse ni primerna. Ta prireditveni prostor se bo rabilo tudi v času skokov z mosta, zato je prosil, da se to čim prej uredi.

**Bruno Koncut** je povedal, da je na cesti na pokopališče v Prilesju potrebno popraviti zid. Na mesto je potrebno postaviti nekaj kamnov. S strani občana je dobil pobudo, da bi se po mrliških vežicah dalo stojala za vence.

**Mira Bandelj** je povedala, da je ona že pred dvema letoma opozorila, da se zid na cesti proti pokopališču v Prilesjah podira, prav tako je uničena tudi cesta. Že pred sedmimi leti pa je dala pobudo, da bi občina opremila vse mrliške vežice s škatlo za prostovoljne prispevke. Ne ve, kaj je bilo na tem narejenega.

K 5. točki dnevnega reda.

**Informacija o sprejetju Poslovnika nadzornega odbora Občine Kanal ob Soči.**

Poročevalec župan Andrej Maffi.

Pri tej točki svetniki niso razpravljali in niso sprejeli sklepa.

K 6. točki dnevnega reda.

**Razprava in sklepanje o Odloku o KS v Občini Kanal ob Soči – II. branje.**

Poročevalec župan Andrej Maffi.

Razprave pri tej točki ni bilo.

Za predlagani sklep je glasovalo 16 svetnikov. S 13 glasovi ZA so sprejeli naslednji

**SKLEP**

Občinski svet Občine Kanal ob Soči sprejme Odlok o krajevnih skupnostih v Občini Kanal ob Soči v drugem branju.

K 7. točki dnevnega reda.

**Razprava in sklepanje o Odloku o pokopališki dejavnosti v Občini Kanal ob Soči – II. branje.**

Poročevalec župan Andrej Maffi.

Svetniki pri tej točki niso razpravljali.

Za predlagani sklep je glasovalo 15 svetnikov. S 14 glasovi ZA so sprejeli naslednji

**SKLEP**

Občinski svet Občine Kanal ob Soči sprejme Odlok pokopališkem redu v občini Kanal ob Soči v drugem branju.

K 8. točki dnevnega reda.

**Razprava in sklepanje o Odloku o ustanovitvi Sveta CEROZ ter oblikovanju in določanju cen storitev obveznih občinskih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov – I. branje.**

Poročevalec župan Andrej Maffi. Obrazložitve je podala predsednika Odbora za gospodarstvo, prostorsko planiranje in varstvo okolja, Tina Gerbec.

Predsedujoči je odprl razpravo, v kateri so razpravljali Hasib Brdar, Risto Djurić, Bruno Koncut in Marko Bucik.

**Hasib Brdar** je povedal, da je to točko obravnaval Odbor za gospodarstvo, prostorsko planiranje in varstvo okolja. Gradivo je večkrat prebral in v njem ni videl nič slabega, zaradi česar občina ne bi smela biti prisotna. Ne ve pa se, kako bo CERO deloval in kakšni bodo stroški. Pozitivno se mu zdi, da občinskim svetom ne bo potrebno odločati, ampak bo vsak župan skrbel za svojo občino in skrbel, da bo cena najnižja. Kot danes kaže gospodarstvu in rasti stroškov, se bodo povečali vsaj stroški prevoza. To je realno pričakovati. Meni, da je država s temi CERO-ti naredila napako, saj je prevoz do Hrastnika za občino zagotovo dražji kot bi bil npr. do Logatca. Zadevo je potrebno podpreti.

**Risto Djurić** je povedal, da so svetniki zapisnik sestanka Odbora za gospodarstvo, prostorsko planiranje in varstvo okolja prejeli šele na seji. On ga je prebral in videl, da so imeli člani odbora kar nekaj pripomb in pomislekov glede tega. Tudi sklep, tako kot je napisan, napotuje občinski svet, da te zadeve ne sprejme danes, ampak da opravi neko resno razpravo, iz katere se bodo nato upoštevane vsaj nekatere pripombe. Občina še ni izbrala podjetja, čeprav se že dve leti vozi tja smeti. Temu podjetju pa uradno še ni bila podeljena koncesija. Pomisleke je imel tudi glede tega, da bodo o tem odločali župani in ne občinski sveti. V zvezi s tem bo potrebno še veliko razpravljati, da se slučajno kje ne zalomi.

**Bruno Koncut** je povedal, da je bil največji pomislek na sestanku Odbora za gospodarstvo, prostorsko planiranje in varstvo okolja ta, da odločajo župani namesto občinskega sveta. Do sedaj je namreč o tem odločal občinski svet. Pripombo so imeli tudi na neurejeno koncesijo.

**Marko Bucik** je povedal, da je bil tudi on prisoten na sestanku Odbora za gospodarstvo, prostorsko planiranje in varstvo okolja. Meni, da je stvar potrebno racionalizirati in to čim prej izpeljati. Težko bo po vseh enajstih občinah poiskati soglasje, zato po bolj enostavno in hitreje, če bodo o tem odločali župani, saj je prepričan, da bodo, ne glede na to kdo bo župan, vsi zagovarjali stališča občanov.

Za predlagani sklep je glasovalo 16 svetnikov. Z 12 glasovi ZA so sprejeli naslednji

**SKLEP**

Občinski svet Občine Kanal ob Soči sprejme PREDLOG Odloka o ustanovitvi Sveta CEROZ ter oblikovanju in določanju cen storitev obveznih občinskih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v prvem branju, s predlogi in pripombami, kot primerno podlago za drugo branje.

K 9. točki dnevnega reda.

**Razprava in sklepanje o Sklepu o uskladitvi kartice v veljavnem NRP 2018-2021 za investicijo Vodovod Višji Dol-Hoje in investicijo Postaja za pripravo pitne vode Ročinj.**

Poročevalec župan Andrej Maffi.

Svetniki pri tej točki niso razpravljali.

Za sklep 9/A je glasovalo 17 svetnikov. S 17 glasovi ZA so sprejeli naslednji

**SKLEP**

v veljavnem NRP 2018-2021 se na kartici OB044-18-0004 Vodovod Višji Dol-Hoje uskladi financiranje investicije za leto 2018 kot sledi:

|  |  |  |
| --- | --- | --- |
| **Vodovod Višji Dol-Hoje** | **Skupaj** | **Leto 2018** |
| **Sredstva občinskega proračuna – financiranje s povratnimi sredstvi po 23. členu ZFO** | 143.209,51€ | 143.209,51 € |
| **Sredstva občinskega proračuna** | 5.000,00 € | 5.000,00 € |
| **Skupaj vrednost investicije** | 148.209,51 € | 148.209,51 € |

Sklep velja takoj in se ga upošteva pri pripravi vloge za sofinanciranje naložbe po 23. členu ZFO v letu 2018.

Za sklep 9/B je glasovalo 17 svetnikov. S 17 glasovi ZA so sprejeli naslednji

**SKLEP**

v veljavnem NRP 2018-2021 se na kartici OB044-16-0007 Postaja za pripravo pitne vode Ročinj uskladi financiranje investicije za leto 2018 kot sledi:

|  |  |  |  |
| --- | --- | --- | --- |
| **Postaja za pripravo pitne vode Ročinj** | **Skupaj** | **Pred l. 2018** | **Leto 2018** |
| **Financiranje z nepovratnimi sredstvi po 23. členu ZFO** | 223.020,00 € | 0,00 € | 223.020,00 € |
| **Sredstva občinskega proračuna – financiranje s povratnimi sredstvi po 23. členu ZFO** | 79.810,49 € | 0,00 € | 79.810,49 € |
| **Sredstva občinskega proračuna** | 59.383,99 € | 3.000,00 € | 56.383,99 € |
| **Skupaj vrednost investicije** | 362.214,48 € | 3.000,00 € | 359.214,48 € |

Sklep velja takoj in se ga upošteva pri pripravi vloge za sofinanciranje naložbe po 23. členu ZFO v letu 2018.

K 10. točki dnevnega reda.

**Kadrovske zadeve**

* imenovanje OVK Občine Kanal ob Soči

Poročevalec KMVVI.

**Bruno Colavini,** predsednik Komisije za mandatna vprašanja, volitve in imenovanja, je povedal, da svetniki tudi na tej seji ne bodo glasovali ter navedel razlog zakaj. Povedal je, da se je komisija sestala dvakrat, drugič dan pred sejo. Prejeli so več pravnih mnenj, ki pa niso bila vsa enaka, zato so se odločili, da bodo pridobili še mnenje s strani Ministrstva za javno upravo oziroma Službe za lokalno samoupravo. Na podlagi tega mnenja so se odločili, da dobo šli v javni poziv, kot to določa Zakon o lokalnih volitvah, ki je bil dan pred sejo objavljen na občinski spletni strani skupaj s prilogami. Vse stranke se morajo še enkrat prijaviti na razpis.

Svetniki bodo zato o tem odločali na naslednji seji občinskega sveta.

Seja je bila zaključena ob 18.58.

Zapisala: Predsedujoči

Valentina Velišček Marko Bucik

Priloge:

* lista prisotnosti
* zapisnik Odbora za gospodarstvo, prostorsko planiranje in varstvo okolja

**PREGLED REALIZACIJE SKLEPOV**

Na 26. redni seji, dne 14. 6. 2018, so bili sprejeti naslednji sklepi:

Sklep 1:

Potrdi se zapisnik 25. redne seje Občinskega sveta Občine Kanal ob Soči s pripombo.

* **na seji**

Sklep 2:

Potrdi se predlagani dnevni red.

* **na seji**

Sklep 3:

Občinski svet Občine Kanal ob Soči se je seznanil z letnim poročilom Komunale Nova Gorica d.d. za leto 2017 o izvajanju javne službe zbiranja in odvoza odpadkov v občini Kanal ob Soči.

* **na seji**

Sklep 4:

Sklep o cenah storitev obveznih gospodarskih javnih služb ravnanja s komunalnimi odpadki v Občini Kanal ob Soči.

* **Ta sklep začne veljati takoj, uporabljati pa se začne s 1. 7. 2018.**

Sklep 5:

Poslovni Nadzornega odbora Občine Kanal ob Soči je bil objavljen v javnem listu.

Sklep 6:

Občinski svet Občine Kanal ob Soči sprejme Odlok o krajevnih skupnostih v Občini Kanal ob Soči.

* **objavljeno v uradnem listu**

Sklep 7:

Občinski svet Občine Kanal ob Soči sprejme Odlok pokopališkem redu v občini Kanal ob Soči v drugem branju.

* **objavljeno v uradnem listu**

Sklep 8:

Občinski svet Občine Kanal ob Soči sprejme PREDLOG Odloka o ustanovitvi Sveta CEROZ ter oblikovanju in določanju cen storitev obveznih občinskih gospodarskih javnih služb obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v prvem branju, s predlogi in pripombami in jih posredovali pripravljavcu gradiva, da pripravijo predlog v drugem branju.

* **na seji**

Sklep 9:

Sklep - veljavnem NRP 2018-2021 se na kartici OB044-18-0004 Vodovod Višji Dol-Hoje uskladi financiranje investicije za leto 2018 kot sledi:

* **na seji**

Sklep 10:

Sklep - v veljavnem NRP 2018-2021 se na kartici OB044-16-0007 Postaja za pripravo pitne vode Ročinj uskladi financiranje investicije za leto 2018 kot sledi:

* **na seji**